SAN FERNANDO CITY, La Union - Inallukoy ita ti liderato ti Senado ti publiko a bantayanda ken makipaset iti umadanin nga imbestigasyon seknan ti Malampaya fund scam nga immunan a nakairamanan dagiti opisial ti gobierno.
Iti pannakiuman ti Bombo Radyo La Union ken ni Senate President Franklin Drilon, impanamnamana nga adda dagiti madusa iti kanito a mapaneknekan a nagbasol dagitoy iti linteg ken adda iti partisipasyonda iti anomalya.
Segun kenkuana, iti panagrugi ti imbestigasyon ket sigurado nga adda manen dagiti rumuar a saan nga umisu a pannakaaramat ti pondo ti gobierno nga aramat met laeng dagiti opisyal.
Linawlawagan pay ni Drilon a saan a baybay-an ti Senado ti maipapan iti Malampaya scam kasungani ti immunan a pasagid ni Sen. Nancy Binay nga arigna a maibawbaw-ing manen ti isyu kadagiti saan a kaalyado ti gobierno.
"Amin pong ipinangako sa Senado noon pa man na patuloy kaming maghahanap ng katotohanan dito sa mga anomalyang ito para hindi na maulit itong sinasabing Malampaya fund scam; na maraming pinasukang anomalya. [Tiyak] na maraming lalabas na hindi tama sa paggamit ng pondo ng ating pamahalaan at dapat po may managot, " segun ken ni Drilon.
Maipalagip a mangrugi ti panagdengngeg inton Setyembre 25, ita a tawen babaen ti Senate Blue Ribbon Committee.
Kangrunaan kadagiti makukuestionaran iti Malampaya fund scam ket ti pannakaibaw-ing ti pondo a dimmanon iti P900 million ti Malampaya manipud iti Department of Agrarian Reform (DAR) a mayakar kadagiti bogus nga NGO ti nabirngasan kas pork barrel queen a ni Janet Lim-Napoles.
ilo_Latn ilo_Latn ilo_Latn ilo_Latn tgl_Latn ilo_Latn ilo_Latn